मौन पूरा हुआ। बापू ने कहा : पंजाब जाने के लिए आया था यहां, लेकिन देखा कि दिल्ली तो वह दिल्ली बची नहीं है। दिल्ली हाथ से निकली, तो हिंदुस्तान निकला समझिए! मैंने देखा कि हिंदू, मुसलमान, सिख एक-दूसरे के लिए पराए हो चुके हैं। जो मिला, उसी ने बताया कि दिल्ली में मुसलमानों का रह पाना अब संभव नहीं है। ऐसी लाचारी के साथ जीना तो मैं कभी कबूल न करूं। मेरा उपवास लोगों की आत्मा को जाग्रत करने के लिए है, उसे मार डालने के लिए नहीं।